ไฟแนนซ์ทูเดย์
ยิ่งสาวลึกยิ่งตื่นตระหนก
11 ส.ค. 2554

ยิ่งสาวลึกยิ่งตื่นตระหนก 
เพราะพบว่าเบื้องลึกเบื้องหลังข้าราชการกรมสรรพากรใช้ดุลพินิจไม่อุทธรณ์คดีการเรียกเก็บภาษีหุ้นจาก “โอ๊ค-เอม” 1.2 หมื่นบาท นั้นไซร้ เพราะมีคำสั่งลับจาก “รัฐมนตรี” คนหนึ่ง ที่กำกับงานภาษีโดยตรงสั่งการให้หาทางปิดคดีเรื่องนี้ เพื่อใช้เป็นเครื่องมือในการต่อรองตำแหน่งการเมืองในอนาคต




...ปฏิบัติการ “มิชชัน อิมพอสซิเบิล” ภาษีโอ๊ค-เอมครั้งนี้ จึงมีการรับไม้ต่อกันอย่างเป็นระบบ สาธิต รังคสิริ อธิบดีกรมสรรพากร ให้กรมสรรพากรทำเรื่องขอความเห็นจากปลัดกระทรวงการคลัง โดยอ้างว่าอัยการมีความเห็นไม่ควรอุทธรณ์ ทำให้กรรมตกอยู่กับ “สุภา ปิยะจิตติ” รองปลัดกระทรวงการคลัง ที่ลงนามอนุมัติให้ความเห็นชอบว่า ไม่ต้องอุทธรณ์ตามที่กรมสรรพากรเสนอ
...ปัญหาที่ตามมาคือ หากเรื่องนี้ปิดไม่มิด ไม่รู้ว่าคนที่ลงนามจะมีปัญหาเหมือนในอดีตกรณีของ เบญจา หลุยเจริญ รองปลัดกระทรวงการคลัง ที่ไปเซ็นหนังสือหารือของครอบครัวชินวัตรว่า การซื้อหุ้นชินคอร์ปไม่ต้องเสียภาษี กลายเป็นเงาร้ายตามหลอนจนถึงทุกวันนี้ เพราะเรื่องอยู่ระหว่างการพิจารณาเอาผิดจากคณะกรรมการป้องกันและปราบปรามการทุจริตแห่งชาติ (ป.ป.ช.)
...คดีหุ้นชินคอร์ปนี้ ยังมีกรณี ศิโรตม์ สวัสดิ์พาณิชย์ อดีตอธิบดีกรมสรรพกร และ วิชัย จึงรักเกียรติ อดีตผู้อำนวยการสำนักกฎหมายของกรมสรรพากร พร้อมพวก รวม 5 คน ดำเนินคดีอาญาฐานร่วมกันหลีกเลี่ยงการเก็บภาษีโอนหุ้น บริษัท ชินคอร์ป ให้กับคนในครอบครัวชินวัตร
...แม้ว่าศาลชั้นต้นจะยกฟ้อง แต่ปรากฏว่า ชีพ จุลมนต์ อธิบดีผู้พิพากษาศาลอาญา ในขณะนั้น มีความเห็นแย้งองค์คณะผู้พิพากษา โดยเห็นว่า ศิโรตม์ และ วิชัย ได้รับประโยชน์โดยจากการละเว้นปฏิบัติหน้าที่ ทำให้อัยการต้องส่งเรื่องให้ศาลอุทธรณ์พิจารณาเอาผิดทั้งสองคนต่อไป